Johanna Matintalo

**Johanna Katariina Matintalo** (s. 11. joulukuuta 1996 Pöytyä) on suomalainen hiihtäjä, joka edustaa Ounasvaaran Hiihtoseuraa. Kevääseen 2025 asti hän edusti Pöytyän Urheilijoita. Matintalo hiihtää Salomonin välineillä ja häntä valmentaa Ville Nousiainen. Aiemmin hänen valmentajanaan ovat toimineet hänen isänsä Martti Matintalo ja Ville Oksanen. Matintalo on erikoistunut perinteiseen hiihtotapaan.

## Urheilu-ura

### Hiihto
Nuorten sarjoissa Matintalon kohokohta ajoittui vuoteen 2017, jolloin hän saavutti alle 23-vuotiaiden MM-kilpailuissa hopeaa 15 kilometrin yhdistelmäkilpailussa Lotta Udnes Wengin jälkeen. Lisäksi hän oli sprintissä 11:s ja 10 kilometrillä 22:s. Matintalo murtautui aikuisten MM-kisoihin ensimmäisen kerran Lahden MM-kisoihin vuonna 2017 oltuaan juuri ennen MM-kisoja Otepään maailmancupissa yhdestoista. Matintalo oli Lahden MM-kilpailuissa 2017 yhdistelmäkilpailussa 29:s. Pyeongchangin olympialaisissa 2018 hän sijoittui 15 kilometrin yhdistelmähiihdossa 24:nneksi, perinteisen hiihtotavan sprintissä 19:nneksi sekä perinteisen hiihtotavan 30 kilometrin yhteislähtökilpailussa 18:nneksi. Seefeldin MM-kilpailuissa 2019 hän oli 10 kilometrin perinteisen hiihtotavan kilpailussa 17:s ja yhdistelmäkilpailussa 32:s. Oberstdorfin MM-kilpailuissa 2021 hän sijoittui perinteisen hiihtotavan 30 kilometrin yhteislähtökilpailussa 13:nneksi, perinteisen hiihtotavan sprintissä 26:nneksi ja 15 kilometrin yhdistelmäkilpailussa 30:nneksi. Hän hiihti toisen osuuden Suomen pronssia voittaneessa viestijoukkueessa. Pekingin olympialaisissa 2022 hän sijoittui 15 kilometrin yhdistelmäkilpailussa 12:nneksi, perinteisen hiihtotavan 10 kilometrin väliaikalähtökilpailussa 14:nneksi ja 4&nbsp;×&nbsp;5&nbsp;kilometrin viestissä neljänneksi. Planican MM-kilpailuissa 2023 hän oli viestissä neljäs, 30 kilometrin perinteisen hiihtotavan yhteislähtökilpailussa 25:s ja perinteisen sprintissä 26:s. Trondheimin MM-kilpailuissa 2025 hän sijoittui 10 kilometrin perinteisen hiihtotavan kilpailussa kymmenenneksi ja 4&nbsp;×&nbsp;7,5&nbsp;kilometrin viestissä neljänneksi. Milanon ja Cortinan olympialaisissa 2026 hän hiihti avausosuuden Suomen pronssia saavuttaneessa viestijoukkueessa. Perinteisen hiihtotavan sprintissä hän oli kahdestoista. Hän keskeytti 50 kilometrin perinteisen hiihtotavan yhteislähtökilpailun.

Matintalo kilpaili maailmancupissa ensimmäisen kerran Rukalla marraskuussa 2014. Ensimmäiset maailmancupin pisteensä hän saavutti oltuaan yhdestoista Otepään 10 kilometrin perinteisen hiihtotavan kilpailussa helmikuussa 2017. Kymmenen parhaan joukkoon hän sijoittui ensimmäisen kerran oltuaan kymmenes Lahden 10 kilometrin perinteisen kilpailussa maaliskuussa 2018. Uransa ensimmäisen maailmancupin palkintokorokesijan hän otti 1.1.2022 Oberstdorfissa, Tour de Skin osakilpailussa, ollen perinteisen sprintissä kolmas. Hän oli kolmas Beitostølenin perinteisen hiihtotavan sprintissä joulukuussa 2022 ja toinen Falunin 10 kilometrin perinteisen hiihtotavan väliaikalähtökilpailussa maaliskuussa 2024. Ensimmäisen maailmancupin osakilpailuvoittonsa hän saavutti Gomsin perinteisen hiihtotavan 20 kilometrin yhteislähtökilpailussa tammikuussa 2026. Viestissä hän on ollut toinen Lahdessa maaliskuussa 2020 sekä kolmas Beitostølenissä joulukuussa 2018 ja Lahdessa tammikuussa 2021. Hän sijoittui kaudella 2025–2026 kuudenneksi Tour de Skin kokonaiskilpailussa ja kymmenenneksi maailmancupin kokonaiskilpailussa.

SM-kisoissa Matintalo saavutti kultaa perinteisen sprintissä Pyhäjärvellä vuonna 2021 lyötyään ennakkosuosikki Jasmi Joensuun ja Kaupissa 2023. Hän voitti 20 kilometrin perinteisen hiihtotavan Suomen-mestaruuden 2024. SM-hopeaa hän on saavuttanut 15 kilometrin yhdistelmäkilpailussa 2018, 10 kilometrin perinteisen hiihtotavan kilpailussa 2021, 30 kilometrin perinteisen kilpailussa 2022 ja 5 kilometrin perinteisen kilpailussa 2023 sekä pronssia 30 kilometrin perinteisen kilpailussa 2018 ja 10 kilometrin perinteisen hiihtotavan takaa-ajokilpailussa 2024.

### Yleisurheilu
Matintalo on voittanut hiihdon SM-kullan lisäksi myös yleisurheilun SM-kultaa 800 metrin juoksussa Vaasan Kalevan kisoissa 2013. Vuosina 2011 ja 2012 hän voitti samalla matkalla hopeaa ja 2014 pronssia. Hänen Kalevan kisoissa vuonna 2011 saavuttama aikansa 2.05,87 oli tuolloin paras alle 15-vuotiaan juoksema aika kauden aikana maailmassa. Aika on 15- ja 17-vuotiaiden Suomen ennätys. 

Matintalolla on nimissään myös 600 metrin 14- (1.34,21), 15- (1.33,84) ja 17-vuotiaiden (1.31,45) Suomen ennätys ja 1&nbsp;000 metrin 14- (2.58,51) sekä 15- ja 17-vuotiaiden (2.51,97) Suomen ennätys. Hän juoksi 400 metrin ennätyksensä Tampereella 9. syyskuuta 2012 aikaan 55,05 parantaen entistä ennätystään 1,02 sekuntia. Aika on kaikkien aikojen toiseksi nopein aika Suomessa 400 metrillä 16-vuotiaiden ikäluokassa; vain Ella Räsänen on ollut nopeampi. Matintalon aika oli lisäksi naisten 400 metrillä Suomen vuositilastossa 2012 toiseksi nopein.

Matintalo on voittanut myös maastojuoksun Suomen-mestaruuskilpailuissa 2012 ja 2013 4 kilometrin juoksun N-17-sarjassa. Viestijuoksun SM-kilpailuissa hän saavutti 4&nbsp;×&nbsp;800 metrin viestissä Turun Urheiluliiton joukkueessa kultaa 2013 ja pronssia 2014. Hänellä on myös pronssia viestijuoksun Suomen-mestaruuskilpailuista 2011 naisten 4&nbsp;x&nbsp;400 metrin viestistä Liedon Parman joukkueessa.

#### Henkilökohtaiset ennätykset
##### Ulkoradat

## Yksityiselämä
Matintalo asuu Rovaniemellä yhdessä avopuolisonsa maajoukkuehiihtäjä Lauri Vuorisen kanssa.

## Lähteet

## Aiheesta muualla
* 
* Johanna Matintalon tulokset Hiihtoliiton tietokannassa